Forkerte anholdelser og uberettigede fængslinger koster statskassen flere og flere penge, oplyser Rigspolitiet.

Sidste år blev der i alt udbetalt 35,9 millioner kroner i erstatning til mennesker, der ikke burde have været i fængsel, anholdt eller udsat for andre indgreb.

Året før var udgiften på 31 millioner kroner, og hvis man ser tilbage over årene, er der tale om en støt stigende kurve.

Ingen entydig forklaring

Rigspolitiet har ikke umiddelbart nogen entydig forklaring på udviklingen.

Hvis man uberettiget har været frihedsberøvet i en straffesag, får man 6.200 kroner for de første 24 timer og 800 kroner for hvert af de følgende døgn.

Reglerne siger også, at erstatningen skal fordobles, hvis en borger uberettiget har været varetægtsfængslet for drab eller en sædelighedsforbrydelse.

En af de mere opsigtvækkende erstatningssager sidste år handlede om politiets tilbageholdelse af cirka 480 mennesker efter en fodboldkamp i Brøndby.

Anholdelser kostede 1,5 millioner

Nogle FCK-fans begik hærværk, og så indfangede politiet den store skare, og politiet erkendte bagefter, at indgrebet i december 2013 var ulovligt.

Københavns Byret tilkendte sidste år 359 af de mange mennesker yderligere erstatning. I alt løb regningen op i mere end 1,5 million kroner.

Jævnligt bliver kravet om erstatning afvist, fordi vedkommende skal var ude om at blive anholdt og måske fængslet. Nogle af disse sager sendes videre til domstolene, som kan forkaste Rigspolitiets afgørelse.